Tuisskool jou kinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Tuisskool jou kinders
Die pandemie het groot ontwrigtings van die skooljaar veroorsaak en dwarsdeur die jaar ouers in tydperke van tuisskool ingedwing. Hoewel dit nie vir almal 'n langtermynoplossing is nie, is sommige ouers dalk in die versoeking om ondersoek in te stel na voortgesette tuisonderrig vir hul kinders – minstens totdat die pandemie tot 'n einde kom.
Die streekdirekteur en HUB van RE/MAX Suider-Afrika, Adrian Goslett, sê dat sedert die pandemie begin het en besighede voortgegaan het met afstandsbedryf, het baie besluit om weg te beweeg van die stede na meer afgeleë areas wat 'n meer ontspanne en aanskoulike leefstyl bied.
"Diegene wat dieselfde wil doen en nie meer deur skooldistrikte gebonde wil wees nie, kan die begrip tuisskoling aantrekliker vind," sê hy. Die proses om 'n kind vir tuisskoling in te skryf, is relatief eenvoudig. Volgens die departement van onderwys se webtuiste moet diegene wat verkies om hul kind tuis te onderrig net by die hoof van hul provinsiale departement van onderwys aansoek doen om vir tuisonderrig te registreer. Die lesse wat ouers hul kinders bied, moet val binne die raamwerk van die verpligte onderwysfases wat deur die departement van onderwys voorgeskryf word.
Tuisskoling is wettig in Suid-Afrika en as 'n ouer, hetsy 'n burger of besoekende ekspatriaat, is jy daarop geregtig (en word jy toegelaat) om 'n leerplan te kies wat by jou kind se unieke onderrigbehoeftes pas, mits dit voldoen aan die vereistes om 'n Suid-Afrikaanse matriekekwivalent te verwerf.
Gebruik die toepaslike aansoekvorm om elektronies by die hoof van jou provinsiale onderwysdepartement aansoek te doen en heg die volgende dokumente aan:
Gesertifiseerde kopie van ouer(s) se ID's
In die geval van buitelandse burgers word gesertifiseerde kopieë van paspoorte/studiepermitte/werkpermitte/asieldokumente vereis.
Kopie van jongste skoolrapport (as die kind voorheen in die skool was, maar as hy nou eers met skool begin, moet jy 'n immunisasiekaart aanheg)
weeklikse tydtafel wat die kontaktyd per dag insluit
uiteensetting van termyne per jaar (196 dae per jaar)
gesertifiseerde kopie van kind se geboortesertifikaat
Jou aansoeke kan tot 30 dae neem om verwerk te word.
Daar is verskeie leerplanne wat ouers aanlyn kan koop wat aan hierdie regulasies voldoen.
Ouers sal die volgende dokumente in orde moet hou as bewys van die kind se vordering:
portefeulje van die kind se werk
bygewerkte rekords van die kind se vordering
portefeulje van die onderrigondersteuning wat die kind ontvang
bewys van voortgesette beoordeling van die kind se werk
bewys van die beoordeling en/of eksamen aan die einde van elke jaar
bewys aan die einde van graad 3, 6 en 9 wat wys of jou kind die uitkomste vir hierdie grade behaal het
Skep 'n aangewese ruimte in jou huis waar jy die rekords van jou kinders se werk kan hou. Hierdie ruimte kan ook gebruik word as die klaskamer waar die kinders geleer word.
Eie afsonderlike studeerkamer
Huise met hul eie afsonderlike studeerkamer is deesdae hoog in aanvraag. As jy tuisskool, kan jy opknap of by die huis aanbou om 'n kantoorruimte te skep as jy nie reeds een het nie. Dit kan die huis se waarde baie verhoog as jy later wil verkoop. Diegene wat nie die ruimte of begroting het om op te knap nie, kan in multifunksionele meubels belê. 'n Slaapkamer kan maklik ook 'n studeerkamer wees deur 'n Murphybed te koop wat teen die muur kan opslaan as dit nie gebruik word nie. Die ingeboude kaste kan ook dien as liasseerkabinette vir die kinders se skoolwerk as dit met slim stoormeublement toegerus word.
As daar ouer kinders is wat tuisskool, besoek https://gildes.solidariteit.co.za/en/solidarity-occupational-guilds/ om jou kind in die regte rigting te stuur. 'n Solidariteit Beroepsgilde is 'n gemeenskap wat nie alleen jou in jou beroep versterk nie, maar dit is 'n gemeenskap waar jy tuis voel, saam werk en saam leer. Dit is 'n gemeenskap wat fokus op die beskerming van die beroep, die skep van loopbaangeleenthede vir jongmense, optree as waghond vir die beroep, en werkbare oplossings vir uitdagings vind.